KIRJALLINEN KYSYMYS P-1087/01 esittäjä(t): Ulla Sandbæk (EDD) komissiolle. Kasvinsuojeluaineiden käyttö ja 6. ympäristöohjelma.



Virallinen lehti nro 340 E , 04/12/2001 s. 0167 - 0168



KIRJALLINEN KYSYMYS P-1087/01 esittäjä(t): Ulla Sandbæk (EDD) komissiolle (26. maaliskuuta 2001) Aihe: Kasvinsuojeluaineiden käyttö ja 6. ympäristöohjelma Komissio toteaa 6. ympäristöohjelmassaan, että 65 prosenttia Euroopan juomavedestä saadaan pohjavedestä. On otettava huomioon, että kasvinsuojeluaineet myrkyttävät pohjavesiä yhä enemmän suurimmassa osassa Eurooppaa. Komission tavoitteena on saavuttaa tilanne, jossa kasvinsuojeluaineiden pitoisuudet ympäristössä eivät aiheuta merkittäviä riskejä tai kuormitusta ihmisten terveydelle ja luonnolle. Jotta tavoite saavutettaisiin, komission on vähennettävä kasvinsuojeluaineiden käyttöön liittyviä riskejä. Millaisia konkreettisia tavoitteita, aikatauluja ja jäämien enimmäispitoisuuksia komissio on kaavaillut kasvinsuojeluaineiden aiheuttaman pohjavesien saastumisen lopettamiseksi? Milloin komissio katsoo, että kyseessä on merkittävä terveydelle tai ympäristölle aiheutuva riski tai kuormitus, ja mihin toimiin komissio aikoo ryhtyä riskin minimoimiseksi sekä kasvinsuojeluaineiden käytön entistä paremman valvonnan takaamiseksi? Millainen konkreettinen vaikutus on kasvinsuojeluaineiden markkinoille saattamisesta annetun direktiivin 91/414/ETY(1) muuttamisella ja miten se vastaa komission tavoitteita? (1) EYVL L 230, 19.8.1991, s. 1. Margot Wallströmin komission puolesta antama vastaus (31. toukokuuta 2001) Euroopan yhteisö on juuri saanut valmiiksi perusteellisen vedensuojelupolitiikan uudelleenarvioinnin annettuaan lokakuussa 2000 vesipolitiikan puitedirektiivin 2000/60/EY(1). Direktiivissä vahvistetaan oikeudellisesti sitova tavoite, jonka mukaan kaiken veden, pohjavesi mukaan luettuna, on oltava hyvälaatuista viimeistään 15 vuoden kuluessa. Hyvälaatuinen vesi on sellaista, että se noudattaa muussa relevantissa yhteisön lainsäädännössä sovellettavia laatuvaatimuksia. Hyvälaatuisuuteen pyritään toimenpideohjelmilla, jotka laaditaan ja pannaan täytäntöön oikeudellisesti sitovalla tavalla, jotta määritelty tavoite saavutetaan määräajassa. Näissä toimenpideohjelmissa on noudatettava yhdistettyä lähestymistapaa, johon kuuluu pilaantumisongelman käsittely sen syntypaikassa (päästöjen valvonta) ja vedelle asetetut laatuvaatimukset. Ohjelmat täydentävät yhteisön nykyistä vedensuojelua koskevaa lainsäädäntöä, mukaan luettuna kasvinsuojeluaineiden markkinoille saattamisesta annettu neuvoston direktiivi 91/414/ETY(2), muuttamatta tietenkään niiden jo vahvistettuja täytäntöönpanoaikoja. Komissio valmistelee parhaillaan parlamentille ja neuvostolle direktiiviä 91/414/ETY koskevaa raporttia, jossa käsitellään tätä kysymystä. Erityisen vaarallisten aineiden osalta kaavaillaan niiden käytön asteittaista lakkauttamista vuoteen 2020 mennessä, ts. päästöjen ja häviöiden on loputtava. Yksityiskohtiin sovelletaan vesipolitiikan puitedirektiivin 16 artiklassa tarkoitettuja erityistoimia. Komissio on jo toimittanut parlamentille ja neuvostolle luettelon vaarallisista prioriteettiaineista, joiden käyttö lakkautetaan asteittain(3). Asteittain käytöstä poistettavien aineiden joukossa on eräs torjunta-aine (lindaani), jonka komissio päätti poistaa markkinoilta kasvinsuojelukäytöstä(4) viime joulukuussa; muiden torjunta-aineiden käyttöä arvioidaan uudelleen EU:n tasolla. Pohjaveden laatuvaatimusten alarajan (suurimmat sallitut pitoisuudet) täyttäminen ei kuitenkaan riitä. Siksi vesipolitiikan puitedirektiivin tavoitteena on estää pohjaveden saastumisen kiihtyminen, olipa syynä torjunta-aineet tai muut saasteet. Yksityiskohtiin on sovellettava vesipolitiikan puitedirektiivin 17 artiklassa tarkoitettuja erityistoimia, ja komission on annettava parlamentille ja neuvostolle tytärdirektiivi pohjaveden suojelusta viimeistään joulukuussa 2002. Lisäksi komissio valmistelee parhaillaan aihekohtaista strategiaa torjunta-aineiden kestävän kehityksen mukaisesta käytöstä. (1) EYVL L 327, 22.12.2000. (2) EYVL L 230, 19.8.1991. (3) KOM(2001) 17 lopullinen. (4) EYVL L 324, 21.12.2000.